Ilmavaivaisten koulujen remonttilista pitenee Raumalla

Oppilaiden ja opettajien oireilut ovat johtaneet Raumalla jälleen yhden uuden koulun ilmanvaihdon ja rakenteiden korjauksiin. Kourujärven koululla on aloitettu ensiapuna luokkakohtaisten ilmanvaihtolaitteiden asennus sekä rakenteelliset korjaukset ilmanlaadun parantamiseksi. Rauman kaupungin lvi-yksikön päällikön Toni Suursohon mukaan keskeinen ongelma ja puute on, ettei luokkahuoneisiin tule lainkaan koneellisesti tuloilmaa. Kourujärven koulussa sisäilmaongelmien ensiratkaisuna on jokaiseen luokkahuoneeseen asennettava tulo- ja poistoilmakone. Luokkahuoneiden vanha koneellinen poistoilmakanava hyödynnetään käytävätilojen yläpohjan alipaineistamiseen. Uudet ilmanvaihtokoneet on mitoitettu 30 henkilölle. Luokkahuoneiden henkilömäärä on kouluaikana 16–20. Koneellisen huonekohtaisen ilmanvaihdon järjestämisellä muissa kaupungin kiinteistöissä on saatu korjaus ilmanlaatuun. Ilmastoinnin koneellistamisen lisäksi koulun ulkoseinät tiivistetään, puiset jalkalistat poistetaan ja tilalle asennetaan muovilistat. Luokkien verhokotelot puretaan tarkastusta varten ja tarvittaessa korvataan uusilla. Samalla korjataan muut mahdolliset rakenteelliset vauriot. Korjaustyö tehdään vaiheittain niin, että kerralla remontissa on kaksi luokkahuonetta. Korjaustyön aikana opetus järjestetään koulun tietokoneluokassa ja kirjastossa. Työt valmistuvat kesäkuun alkuun mennessä. Korjauskustannuksiin on varattu 200 000 euroa. Vuonna 1978 rakennetussa Kourujärven koulussa on tehty kuntotutkimus pidemmän tähtäimen korjaustarpeiden suunnittelua varten. Mikäli kuntotarkastusraportti tuo ilmi uusia ongelmia tai tarpeen tutkia rakennusta tarkemmin, tehdään korjaustyöt kesäloman aikana. Koulujen sisäilmaongelmat ovat Raumalla laaja ja kallis ongelma. Parhaillaan kaupunki pystyttää Nanun ala-asteelle sekä Hj. Nortamon peruskoululle väliaikaisia rakennuksia evakkotiloiksi, sillä molemmissa kouluissa on rakenteissa kosteus- ja mikrobikasvustovaurioita. Hj. Nortamon koulun rakennus on päätetty purkaa, mutta Nanun koulun tulevaisuus on avoinna. Nanun koulu peruskorjattiin vain muutama vuosi sitten. Aiemmin kaupunki puratti Uotilanrinteen yläkoulun ja kirjaston, koska niiden kosteus- ja rakenneongelmat arvioitiin liian hankaliksi ja kalliiksi korjata. Myös Uotilan ala-asteen koulurakennus on päätetty purkaa sisäilmaongelmien vuoksi. Purkulistalla on myös entinen Lyseon peruskoulu, jonka tontille rakennetaan uusi uimahalli. Samaan kortteliin rakennetaan uudet tilat Hj. Nortamon koululle sekä kansalais- ja musiikkiopistoille.